2 Petulo
3 Achalongo achimjangu ŵapamtima, achino chili chikalata chaŵili kumlembela jemanja. Mpela yanamlembele m’chikalata chandanda chila, ngupitilisya kumkumbusya jemanja ni chakulinga chakuti mŵeje ŵaganisya chenene. 2 Ngutenda yeleyi kuti mkumbuchileje maloŵe gele* ŵakulochesya ŵaswela ŵaŵechete kala, nambosoni kuti mkumbuchileje lilamusi lyele Ambuje ŵalisoni Mkulupusyo ŵaŵechete kupitila mwa ŵandumetume ŵenu. 3 Chandanda ngusaka mmanyilile kuti, m’masiku gakumalisya kuchiŵa ŵandu ŵakunyosya yindu yambone, soni chachitendaga yindu yakusakala mwakamulana ni yakusaka ya mitima jawo. 4 Ŵandu ŵeleŵa chachiŵechetaga kuti, “Ana ndaŵi ja kuŵapo* kwakwe jiŵatite jichiyika jila jili kwapi? Ligongotu, kutyochela pandaŵi jele achinangolo ŵetu ŵawile, yindu yikupitilisyape kuŵa mpela muyaŵelele kutandila paŵachipanganyisye chilambo.”
5 Jemanjaji akusaliŵalila melepe kuti kalakalako Mlungu ŵapanganyisye kwinani, soni ni maloŵe gakwe ŵachilekangenye chilambo chapasi ni mesi soni ŵatendekasisye kuti mesi gachisyungulile chilambo chapasi. 6 Yindu yeleyi yajonasile ŵandu ŵa mundaŵi jelejo. Yeleyi yatendekwe pandaŵi jele mesi gagumbele pachilambo chosope chapasi. 7 Nambo kupitila m’maloŵe gagogo, kwinani soni chilambo chapasi yayili apanoyi ayisunjile kuti chayijonanje ni moto, mwamti akuyisunga mpaka pa lisiku lyakulamula soni lyakwajonanga ŵandu ŵangapikanila Mlungu.
8 Nambope achalongo achimjangu, ngusaka mmanyilile kuti, lisiku limo kwa Yehofa lili mpela yaka 1,000, soni yaka 1,000 yili mpela lisiku limo. 9 Nambotu ngaŵa kuti Yehofa akuchelewa kukwanilisya yaŵasasile kuti chachitenda, mpela mwakusaganichisya ŵane kuti jwalakwe akuchelewa. Nambo jwalakwe akumtendela yindu jemanja mwakuwusimana mtima ligongo ngakusaka kuti jwine jwalijose ajonasiche nambo akusaka kuti wosope agalawuche mtima. 10 Nambo lisiku lya Yehofa lichiyika mpela mwakusayichila jwawiyi. Pandaŵijo kwinani kuchityoka ni lisegwe lyakogoya, soni yindu yosope kwinani soni pachilambo yichitenda moto mnope mwamti yichisungunukuka, pelepo chilambo ni yitendo yakwe yosope yichisimana ni moto.
11 Pakuŵa yindu yosopeyi yichisungunukuka chamti myiyi, mganichisyeje mtundu wa mundu wamkusosekwa kuŵa. Mkusosekwa kuŵa mundu jwa ndamo syeswela soni mtendeje yindu yakulosya kuti mli ŵakulipeleka kwa Mlungu. 12 Mtendeje yeleyi pamkwembecheya soni kuganichisya* mnope kwika kwa lisiku lya Yehofa. Palisiku lyelelyo kwinani kuchijonasika ni moto, soni yindu yosope kwinani soni pachilambo yichitenda moto mnope mwamti yichisungunukuka. 13 Nambo pana kwinani kwasambano soni chilambo chapasi chasambano yatukuyijembecheya soni yele yaŵatusalile kuti yichiyika, mwamti mwelemo muchiŵa chilungamo.
14 Myoyo achalongo achimjangu ŵapamtima, pakuŵa mkwembecheya yindu yeleyi, mtendeje yiliyose yakomboleka kuti pambesi pakwe Mlungu chamsimane mli ŵangali liŵasi, ŵangalemala soni mli mumtendele. 15 Nambosoni, mmanyilileje kuti Ambuje akuwusimana mtima ni chakulinga chakuti jemanja mkulupuche. Yeleyi ni yelesoni mlongo mjetu jwapamtima, Paulo, ŵamlembele jemanja mwakamulana ni lunda luŵapochele. 16 Jwalakwe ŵamsalile jemanja yindu yeleyi mpelaga yakusatisoni pakusala mu yikalata yakwe yosope. Nambope, mu yikalata yakweyi mwana yindu yine yakusawusya kuyipikanichisya, mwamti ŵandu ŵangamanyilila* soni ŵangatamilichika m’chikulupi akusayisala mwakusokonasya, mpelaga mwakusatendela ni Malemba gane gosope. Ŵandu ŵeleŵa chachijonasika ligongo lya yitendo yawoyo.
17 Myoyo, pakuŵa jemanja achalongo achimjangu ŵapamtima mkumanyilila kala yindu yeleyi, msamale ni chakulinga chakuti mkasokonechela ni yakutenda yakulemwecheka ya ŵandu ŵangapikanila malamusi, ligongo mpaka yimtendekasye kugwa ni kuŵa ŵangatamilichika pa chikulupi chenu. 18 Nambo mtameje ni umi wakumtendekasya kuti mpitilisye kupochela umbone mtima wekulungwa wa Ambuje ŵetu Yesu Klistu ŵalisoni Mkulupusyo, soni mtendeje yakuti mwamanyilile chenene Ambujewo. Ambujewo apochele uchimbichimbi kutandila apano mpaka kalakala. Ame.
nya_Latn tum_Latn tum_Latn tum_Latn tum_Latn tum_Latn tum_Latn